
    „LÁTNOD KELL AZT A GYEREKET CERVERÁBÓL – LE LESZEL NYŰGÖZVE.”


    Jaume Curcó


    A sötét hajú, olajbarna bőrű, mélybarna szemű kisfiú még négyéves sem volt, amikor levelet írt a három királynak, és szíve minden izgalmával várta, vajon teljesül-e a kívánsága. Nehezen jött álom a szemére ezekben a napokban – hiszen közeledett az éjszaka, amikor végre kiderül, meghallgatták-e őt az égi ajándékozók.


    Háromkirályok éjszakája január 5-ére esik, s az ünnepi hangulat másnap, háromkirályok napján teljesedik ki. Ez a több száz éves, 14. századi gyökerű ünnep a keresztény kultúrkörben vízkeresztként is ismert. A háromkirályok – más néven a napkeleti bölcsek – a keresztény hagyomány szerint aranyat, tömjént és mirhát vittek ajándékba a Betlehemben fekvő újszülött Jézusnak.


    Ahogy máshol a gyerekek a Mikulásnak írnak, ezen az éjszakán Spanyolország-szerte – és sok más latin-amerikai országban – gyerekek milliói írják meg leveleiket a három királynak, abban a reményben, hogy ők is részesülhetnek egy kis csodában.


    Természetesen a spanyolok a karácsonyt is megünneplik, ám náluk az ünnepi időszak egészen január 6-áig tart, amikor is elérkezik a háromkirályok napja – az egész ünnepkör csúcspontja. Ezen a napon falvakban és városokban egyaránt karneváli hangulat uralkodik: zenétől hangos utcai felvonulások, színes forgatag tölti meg a tereket. A családok összegyűlnek, megsütik a hagyományos háromkirályok kalácsát, megajándékozzák egymást, és úgy ünnepelnek, ahogy évszázadok óta szokás.


    1997-ben, miközben Bilbaótól Marbelláig gyerekek ezrei bontogatták izgatottan az ajándékaikat, Cerverában egy kisfiú is megkapta azt, amire a legjobban vágyott – olyasvalamit, ami aztán az egész életét meghatározta. A dobozban egy aprócska motorkerékpár lapult: egy Yamaha PW50. A barna szemű kisfiú alig hitt a szemének. Valóságos varázslat volt ez: a kívánsága teljesült. A háromkirályok valóban teljesítették az álmát.


    Amint az utolsó darab csomagolópapírt is letépte az ajándékról, a kisfiú átlendítette a lábát a motoron – életében először. A mosolya, amely széles volt, és ragyogó, akár egy kis Jokeré, bevilágította a szerény cerverai otthont.


    A kisfiút Marc Márqueznek hívták – és most már volt egy saját motorja.


    „Levelet írtam a háromkirályoknak, és ők nem hagyták figyelmen kívül – mesélte később, tízévesen. – Biztos voltam benne, hogy tényleg léteznek.”


    Valószínű, hogy inkább Julià és Roser Márquez áldozták nehezen megkeresett pénzüket a kis PW50-re, de Marc Márquez gyermeki képzeletében a háromkirályok voltak azok, akik valóra váltották az álmát. Talán ők adták neki azt a különleges képességet is, amellyel úgy tudott motorra ülni, ahogyan előtte még soha senki – Marc Márquez ekkor még nem tudta, hogy egy napon átírja majd a motorsport történetét, a világ legjobban fizetett, és minden idők egyik legsikeresebb motorosává válik. A királyok megtették a dolgukat azon a hideg, sorsfordító januári éjszakán, 1997-ben – a többi már Marc Márquez kezében volt.


    🞅


    Cervera a Segarra vidék központja, Lleida tartományában, amely maga is Katalónia régiójához tartozik Spanyolország északkeleti szegletében.


    A várost 1026-ban alapították, és mintegy 100 kilométerre fekszik Barcelonától északnyugatra. Ma körülbelül kilencezren lakják ezt a bájos, középkori városfallal körbeölelt települést a hegyoldalban, amelyet a Szent Mária-bazilika gótikus harangtornya koronáz meg. Cervera egyetemmel is büszkélkedhet, sőt ősi épületei között tizenegy olyan műemléket is számontartanak, amely nemzeti jelentőséggel bír.


    Távol esik a zsúfolt turistaútvonalaktól, így megőrizte tradicionális spanyol karakterét – olyan hely, ahol jó megszületni, felnőni, és ahol nem egy, hanem két többszörös világbajnok motorversenyző is nevelkedett. Marc és Álex Márquez páratlan pályafutását és sikereit ma már állandó kiállítás mutatja be a város szívében található Museu Comarcal de Cervera falai között.


    A testvérpárt az egész város ünnepli; a helyiek szinte fanatikus büszkeséggel tekintenek rájuk. Marc 93-as rajtszáma és Álex 73-asa szinte mindenhol feltűnik: zászlók és plakátok lógnak az erkélyeken, bárok falain, lámpaoszlopokon és kirakatokban. A városközponthoz közel található az MM93 nevet viselő hivatalos ajándékbolt, amely nemcsak az odalátogató rajongók körében népszerű – látszólag a fél város onnan öltözködik.


    A város szélén álló tábla büszkén hirdeti: „Marc Márquez szülővárosa”. Ez nem csupán tényközlés, hanem identitáskifejezés is.


    Ahogy a kilencszeres világbajnok – és későbbi rivális – Valentino Rossi otthona Tavullia, úgy otthona Marc Márqueznek Cervera: egy közösség, amely féltő szeretettel óvja kiválasztott fiát, és olyan szilárd hátteret biztosít számára, ahol a barátok gyerekkor óta változatlanok – s ahol a világsztár a csillogás ellenére is megmaradhatott hétköznapi embernek.


    A gyönyörű katalán tavasz még váratott magára, és a köd, amely oly gyakran beborítja Cerverát, még nem oszlott fel teljesen azon a téli napon 1993-ban, amikor Julià (a Julián katalán formája) Márquez és Roser Márquez Alentà első gyermekük érkezését várták. A fiú születési éve – 1993 – később Marc Márquez ikonikus, 93-as rajtszámának választását is ihlette.


    Julià és Roser még 1987-ben találkoztak, egy Mollerussában működő szórakozóhelyen, Cerverától nagyjából 30 kilométerre keletre, a Big Ben nevű klubban. 1991-ben házasodtak össze, és – a spanyol El Correo de Burgos1 című lap szerint – első gyermekük a Barcelona Sampdoria elleni győzelmét követő eufóriában fogant, miután a katalán csapat megnyerte a bajnokcsapatok Európa-kupáját. Ez volt az első alkalom, hogy a Barcelona elhódította a trófeát, és az első spanyol győzelem 1966 óta. Mint minden katalán, Julià és Roser is extázisban voltak – de míg a legtöbben csak ünnepeltek, ők életet adtak valami – valaki – egészen különlegesnek. Ha Ronald Koeman akkor nem lő győztes gólt a Wembley-ben, Marc Márquez talán sosem születik meg.


    „Ott voltunk, Julià meg én, egy évvel az esküvőnk után, a kanapénkról néztük a döntőt Cerverában, és együtt ugráltunk örömünkben a Barça történelmi győzelmét követően – idézte fel Roser az El Correo de Burgos hasábjain. – És az igazság az, hogy nagyon élveztük azt a döntőt… annyira, hogy egyszer csak egymásra néztünk, és azt kérdeztük: »De hát mit keresünk mi itt kettesben?! Gyerünk, Julià, legyen úgy, ahogy Isten akarja!« Hát, úgy lett – és hamarosan megjelent ez a kis ördög!”


    A „kis ördög” 1993. február 17-én érkezett, kilenc hónappal a döntő után. A fiú a Marc Márquez Alentà nevet kapta (Spanyolországban a nők hagyományosan megtartják leánykori nevüket, a gyermekek pedig mindkét szülő vezetéknevét megkapják). A világ ma már azonban egyszerűen csak Marc Márquezként ismeri.


    Marc Márquezt szerény otthon várta haza, ahol munkába vetett hitre, mások tiszteletére és a család fontosságára nevelték – igazi munkásosztálybeli családba született, nem várták kivételezett körülmények. Édesanyja titkárnőként dolgozott, édesapja pedig nehézgépkezelőként tevékenykedett az építőiparban – egészen addig, amíg az 1990-es évek közepén beköszöntő pénzügyi válság ideiglenesen munkanélkülivé nem tette. Julià azonban hamar hírnevet szerzett magának: ő lett az, akit mindig megtaláltak, ha egy munka különösen nehéznek ígérkezett. „Kezelni bárki tudja a gépet – magyarázta egyszer –, de dolgozni vele, az már más tészta. Akárcsak a motor: vezetni könnyű, de a határait feszegetni – az már művészet.”


    Ez az ösztönös vonzalom a gépek iránt öröklődött tovább Marcban is – csakúgy, mint a motorok iránti szenvedély. Noha Julià sosem versenyzett, lelkes közúti motoros volt, és nem sajnálta az időt vagy az utat: elmotorozott Jerezbe, Dél-Spanyolországba, sőt még a hollandiai Assenbe is, oda-vissza több mint 3000 kilométert, csak hogy élőben láthassa a versenyeket. Julià Márquez emellett pálya- és sportbíróként dolgozott helyi enduró- és motokrosszversenyeken, főként a Moto Club Segre által működtetett rufeai pályán. Kisfia, Marc, gyakran vele tartott – így kezdődött már egészen kicsi korában az életre szóló kapcsolata a motorok világával.


    A rufeai versenypálya – amely Cerverától mintegy 60 kilométerre nyugatra fekszik – krosszmotorozásra, valamint dirt track és flat track edzésekre is alkalmas terepet kínál. Az évek során ez a pálya szinte Marc Márquez második otthonává vált: gyerekkorától kezdve egészen a profi karrierje kiteljesedéséig rendszeresen edzett itt.


    Miközben Julià a zászlójelzések világába vezette be fiát, Roser sem tétlenkedett: szendvicseket, harapnivalókat készített – nemcsak saját fiának, hanem az összes többi kis versenyzőnek is. Ő lett a paddock anyukája. Olyan gondoskodó volt, hogy különleges italokat is készített a törékeny, apró termetű Marcnak. „Olyan kicsi volt, hogy gyümölcsturmixokat kellett vele itatnunk, hogy egyáltalán nőni tudjon” – emlékezett vissza.


    Marc Márquez a mai napig meleg szívvel idézi fel azokat az éveket. „Nem is annyira a pályán töltött időre emlékszem, hanem inkább arra, ami azon kívül történt – mesélte később. – Hétvégenként kimentünk a pályára, és a lakóautónk hamarosan vasárnapi ebédlővé változott, ahová az összes versenyző betért. Ott volt Tito Rabat meg az Espargaró fiúk – Pol és Aleix, akikkel később a GP-ben ellenfelek lettünk. Ez már nem egyszerűen motorozás volt: szenvedéllyé vált.”2


    1996. április 23-án, amikor Marc épp csak betöltötte a harmadik évét, megszületett öccse, Álex. A két fiú az évek során elválaszthatatlanná vált, és a köztük lévő kölcsönös támogatás kulcsszerepet játszott későbbi sikereikben is.


    Apjuk motorok iránti szenvedélyét és a rendszeres enduróverseny-látogatásokat ismerve nem volt különösebben meglepő, hogy Marc Márquez 1997-ben egy motort kért a háromkirályoktól. „Hároméves voltam – majdnem négy –, amikor egy kis benzines motort kértem, amivel lehet ugrálni – mesélte később. – Szerintem azért, mert a szüleink gyakran elvittek minket Bell Puigba – egy krosszpályára, úgy 80 kilométerre Cerverától – a Segre Moto Clubhoz. Gyerekként ott ültünk a domboldalon, egész nap a motorokat bámultuk… és ha egész nap csak motorokat bámulsz, előbb-utóbb te is akarsz egyet.”3


    Miután megkapta a Yamaha PW50-esét, Marc Márqueznek azt is meg kellett tanulnia, hogyan kell motorozni. Eleinte az édesapja vitte el egy közeli ipari parkba vagy egy ismerősük pályájára, hogy megszokja a motort – amelyre eleinte segédkerekeket is szerelt. „Amikor elkezdtük, egy barátunk segítségével kis kerekeket tettünk rá, mert még nem tudott motorozni – mesélte Julià. – Kettesben mentünk – ő a saját motorján, én az enyémen – Cervera körül, a környékbeli utakon. Azok olyan pillanatok voltak apa és fia között, amelyek valóban egy életen át meghatározóak.”


    Ami igazán fontos még: Julià Márquez soha nem erőltette fiára a motorozást. Bátorította, tanácsokat adott neki, de sosem gyakorolt rá nyomást. Túl sok gyereket látott kiégni túl fiatalon, akiket apjuk szinte kényszerített az eredményekre. „Amikor Marc először motorozott, azt mondtam neki: »Ez a te játékod – játssz vele« – emlékezett vissza Julià. – Amikor látom, hogy szülők üvöltöznek a gyerekeikkel vagy hajszolják őket a versenypályán, mindig mondom nekik: »Akkor ülj fel te! Motorozz te! A gyereked így nem fogja bírni, mert amit csinálsz vele, az nem segít, hanem tönkreteszi.«”4


    Marc Márquez gyermekkora boldog volt, és Cervera idilli környezetnek bizonyult a felcseperedéshez. „Egy kisváros egyik előnye, hogy mindenki ismer mindenkit, így a gyerekek nyugodtan játszhatnak az utcán vagy a parkban anélkül, hogy állandó felügyeletet igényelnének – mesélte később a gyermeki évekről. – Emlékszem, amikor kicsi voltam, iskola után kimentem a sétányra, ami az épület előtt húzódott, és ott töltöttem a délutánokat az öcsémmel meg a barátaimmal – különféle játékokat játszottunk, vagy csak bicikliztünk körbe-körbe.”5


    Édesanyja szerint Marc sosem volt az a típus, aki félt volna a kockázatoktól. „Marc mindig is vállalta a rizikót – vallotta be Roser. – Már egészen kicsiként is. Nem volt kérdés. Mindig játékosan feszegette a határokat. Ha épp a járdán sétáltunk, ő a szélén akart egyensúlyozni.”6


    A bátor természetű, kalandvágyó kisfiú hamar megtalálta a maga terepét a kockázatvállalásra – két, sőt néha három keréken. „Kiskorában állandóan a játékmotorján meg a háromkerekűjén robogott fel-alá. Minden, ami gurult, felvillanyozta” – idézte fel Roser.


    Amikor szülei dolgoztak – a spanyol gazdasági válság idején mindketten ideiglenesen elveszítették az állásukat –, Marc gyakran apai nagyszülei, Ramón és Sole gondjaira volt bízva. Reggelente a szülők elvitték fiukat az iskolába munkába menet, délután pedig a nagyszülőknél várt estig, amíg érte nem jöttek.


    Marc különösen szoros kapcsolatot alakított ki Ramónnal, a nagyapjával. Később, amikor már a MotoGP-ben versenyzett, hazatérve Cerverába az első dolga mindig az volt, hogy meglátogassa őt – hogy megnyugtassa, minden rendben vele, és elmesélje, hogyan alakult a versenyhétvégéje. Ramón mindig szeretettel gondolt vissza Marc gyerekkorára. „Marc mindig jó gyerek volt – mondta nem sokkal halála előtt, 2024-ben. – Soha nem kellett vele szigorúnak lennünk – soha! Mindig nyugodt, kedves kisfiú volt.”7


    Don Ramón meghatározó szerepet játszott unokája életének korai éveiben – szó szerint és átvitt értelemben is. Márquez különösen egy esetre emlékezett vissza, amikor nagyapja ténylegesen a megmentésére sietett. „A nagyapám nagyon szeretett a természetben sétálni, és kiskoromban gyakran elkísértem őt a motorommal. Egyik nap az az ötletem támadt, hogy bemegyek egy kukoricásba; a gond csak az volt, hogy a növények olyan magasra nőttek, és a föld olyan hatalmas volt, hogy teljesen eltévedtem. A nagyapám a hangjával irányított. Próbáltam kihúzni a motoromat, de nem sikerült. Nagyon megijedtem, de ez most már csak egy szép emlék maradt a gyerekkoromból!”


    Mindössze egy évvel azután, hogy megkapta a Yamaha PW50-esét, Márquez ötéves korában már el is indult élete első versenyén – még segédkerekekkel. Motokrosszversenyeken szeretett volna indulni, de ahhoz még túl fiatal volt, így először a „gyerek enduró” kategóriába nevezték be. Ez azonban egyáltalán nem bizonyult hátránynak: az enduróban nem az idő nyomása volt a fő szempont, így Marc nyugodtabb tempóban tanulhatta meg az alapokat – szemben a krosszmotorozással, ahol a köridők állandó stressze nehezedett volna rá.


    A következő évben, 1999-ben Julià Márquez vásárolt a fiának egy használt, 50 köbcentis pocket dirt bike-ot, amellyel Marc már enduró- és motokrosszversenyeken is indulhatott. Már az első pillanattól kezdve úgy szívta magába a tudást, mint a szivacs: mindent meg akart tanulni, és mindenáron a lehető leggyorsabbá akart válni. Julià szerint a fia néha még a felnőttek beszélgetéseit is kihallgatta, hátha elcsíp valami hasznos információt: „Amikor még kisgyerek volt, és elmentünk a versenyekre, a többi gyerek rohangált meg játszott, miközben a szülők és a szerelők beszélgettek – de ő mindig ott állt mellettünk. A beszélgetés témájától függően néha szóltam is: »Figyeljetek, Marc is itt van!« A többiek csak legyintettek: »Ugyan, csak játszik.« De ő nem játszott – figyelt!”8


    Egy másik tulajdonság, amely már egészen korán kiderült Marc Márquezről, a bátorsága volt: egyáltalán nem félt az eséstől – ahogy ezt az édesapja is megerősítette. „Emlékszem egy alkalomra, amikor egy barátommal voltunk Vicben – ez egy pálya, úgy 100 kilométerre Cerverától. Marc még gyerek volt. Azt mondtam neki: »Marc, ennél a kanyarnál próbáld meg padlógázzal – szerintem sikerülni fog.« Azt felelte: »Nem hiszem, hogy menni fog, de megpróbálom.« Meg is próbálta – padlógázzal ment be a kanyarba, és végül nekünk kellett kiszednünk a gumifalból! Ránk nézett, és csak annyit mondott: »Látjátok? Nem ment.«9


    2000-ben továbbra is indult mindkét szakágban, és a helyi enduróbajnokságban a negyedik helyen végzett. Ennél is figyelemre méltóbb volt azonban, hogy a katalán motokrosszbajnokságon másodikként zárt, a következő évben pedig meg is nyerte azt – ez volt pályafutása első bajnoki címe.


    Már ekkoriban is egyre többen felfigyeltek Márquez intelligenciájára és veleszületett képességeire. „Okos gyerek volt – emlékezett vissza Luis Capdevila, a Márquez család egyik barátja. – Gyorsan reagált, és olyan szeme volt, amivel mindent észrevett. Ha tanácsot adtál neki, azonnal megértette és elsajátította.”10 A fiatal Marc annyira sokoldalú volt, hogy gyakran három különböző szakágban is dobogóra állhatott – enduróban, motokrosszban és speedwayben is.


    Ekkorra már Álex Márquez is ötéves volt, és amióta csak az eszét tudta, elkísérte bátyját a versenyekre. Egyre inkább szeretett volna aktívan is részese lenni az eseményeknek, ezért 2001-ben kitalálta, hogy Marc szerelője lesz. „Eleinte csak néző volt – mesélte Marc –, és azért találta ki ezt a szerelős dolgot, hogy legyen valami feladata a pályán.”11 Végül azonban Álex Márquez nem szerelő lett, hanem maga is versenyezni kezdett. Hamar kiderült, hogy nemcsak Marc tehetséges a családban.


    Marc 2002-ben kezdett el országúti motorversenyeken indulni, bár ebben az átmeneti évben még részt vett néhány motokrosszfutamon is. Első versenyeit a Mataróban működő ProCurve csapat színeiben teljesítette, egy 50 köbcentis Conti Copa RX nyergében, a Conti Kupán. Ezt a sorozatot a Katalán Motorsport Szövetség szervezte a hét és kilenc év közötti versenyzők számára. Viszonylag olcsó lehetőséget kínált a gyerekeknek a tapasztalatszerzésre: az egységes nevezési díj tartalmazta a motort, a bőrruhát, a bukósisakot, a csizmát, a kesztyűt és a versenyengedélyt is.


    Első évében Marc egyik ellenfele egy szintén hétéves fiú volt, akit Maverick Viñalesnek hívtak. Tizenöt évvel később már a MotoGP mezőnyében csaptak össze újra – immár felnőttként. Marc később is jó szívvel emlékezett vissza a Conti paddock nyugodt hangulatára. „A versenyek után mindig együtt fociztunk, bicikliztünk vagy gördeszkáztunk” – mesélte egy korai, tízévesen adott spanyol tévéinterjúban. A valódi rivalizálás csak később kezdődött.


    Ugyanebben a 2002-es interjúban azt is elárulta, hogyan próbált egyensúlyt tartani az iskola és a versenyzés között. „Jól megy a tanulás – mondta mosolyogva –, úgyhogy a tanár néni mindig elenged gyakorolni.”


    Marc öt és tizenkét éves kora között a cerverai Jaume Balmes iskolába járt. Az egyik tanára, Roser Atienza úgy emlékezett vissza rá, hogy már egészen kicsi korától mindig rendkívül összeszedetten viselkedett. „Már kisfiúként is határozott elképzelései voltak – mondta. – Nagyon impulzív volt, amit a pályán is észre lehet venni: ezredmásodpercek alatt dönt, és szinte soha nem hibázik. Már az iskolában is ilyen volt.”12


    Mivel péntekenként gyakran hiányzott az órákról – versenyhétvégékre utazott –, Marc rendszeresen megkérte Atienza tanárnőt, hogy állítsa össze neki a házi feladatot, amit magával vihet a versenyekre. „Csütörtökönként mindig szólt, hogy adjam oda neki a hétvégi feladatokat – mesélte a tanárnő. – Aztán amikor hétfőn visszatért, az első dolga az volt, hogy elővegye a kész munkáit, és letegye elém az asztalra.”13


    Atienza már azelőtt észrevette Marc kivételes szorgalmát és értelmét, mielőtt még elérte volna a kamaszkort. „Lenyűgöző tanuló volt. Nem elégedett meg a kilencessel – neki tízes kellett. Mindenben nagyon ügyes volt.”


    Egy későbbi interjúban, amelyet a CNN-nek adott, a tanárnő még tovább méltatta híres tanítványát. „Ez a gyerek bármi lehetett volna: orvos, építész – amit csak akart – mondta. – Olyan személyisége volt, amilyen csak nagyon kevés gyereknek.”


    Marc pontosan tudta, mi akar lenni – és nem félt ezt kimondani sem. A 2002-es tévéinterjújában már határozottan beszélt a céljairól, és megnevezte példaképét is, aki később a csapattársa lett. „Motorversenyző szeretnék lenni, mint Dani Pedrosa” – mondta magabiztosan a riporternek. Kevés tízéves gyerek tudja ilyen biztosan, mit akar – Marc Márquez azonban már akkor tisztán látta az útját.


    Miután harmadik lett a Conti Kupán, 2003-ban továbblépett: a hatfordulós Open RACC-on (Royal Automobile Club de Catalunya), vagyis a Katalán Autóklub 50-es bajnokságában indult, ismét a ProCurve csapat színeiben, ezúttal egy 50 köbcentis Rieju RS1 nyergében. A bajnokság futamait három pályán rendezték – Montmelóban, Calafatban és Can Padróban –, és Marc teljesítménye mindenkit meglepett. A 35-ös rajtszámmal versenyzett (a jól ismert 93-ast csak a következő évben kezdte használni), és gyakorlatilag uralta a mezőnyt: volt, hogy több mint 20 másodperces előnnyel nyert. Az idény végén megszerezte első országúti bajnoki címét.


    Ez a győzelem már elegendő volt ahhoz, hogy felkeltse a figyelmét egy komolyabb csapatnak. A következő évben lehetőséget kapott a professzionális hátterű RACC-Impala csapatnál – ez igazi mérföldkő volt a pályafutásában. Ha tovább akart lépni, külső segítségre volt szüksége. A szülei munkásosztálybeli emberek voltak, és bár lemondtak a családi nyaralásokról és más hasonló kiadásokról, hogy Marc versenyeit finanszírozni tudják, az anyagi lehetőségeik végesek voltak. Így életmentő lehetőségnek számított, amikor a RACC-Impala csapat 2004-re ülést ajánlott neki. Most először vezethetett nagymotort – egy Honda CBR 125R-t –, ez pedig sokkal költségesebb volt, mint az addig használt 50 köbcentis Mini GP gépek.


    Marc később így beszélt a szülei szerepéről a karrierje korai szakaszában: „Egyikük sem keresett sokat, így abszolút értelemben korlátozott volt az a támogatás, amit nyújtani tudtak. Relatív értelemben viszont felbecsülhetetlen.”14


    A RACC-Impala csapatnál csapattársa lett egy másik tehetséges fiatal spanyol versenyző is, Pol Espargaró, aki – akárcsak Maverick Viñales – évekkel később szintén Marc riválisa lett a MotoGP-ben. Espargaró két évvel idősebb volt nála, és több versenytapasztalattal is rendelkezett. Végül ő nyerte a bajnokságot, de Márquez így is második helyen zárt.


    A következő évben is ugyanennél a csapatnál maradt – amit időközben átneveztek RACC–Caja Madrid névre –, és karrierje új lendületet kapott: 2005-ben felfigyelt rá Emilio Alzamora, az 1999-es 125 köbcentis világbajnok. Innentől kezdve Alzamora tizennyolc éven át volt Márquez menedzsere és mentora. Akkoriban a Monlau Competición technikai iskolánál dolgozott, és fiatal tehetségeket keresett a spanyol utánpótlásban. Az újonnan induló Estrella Galicia csapat révén – amely a 125 köbcentis világbajnokságban szerepelt – Alzamora célja az volt, hogy már egészen fiatal korban kiválassza a legígéretesebb versenyzőket, és végigkísérje őket a ranglétrán egészen a világbajnoki sorozatig. Korábban Carlos Sainz, a ralivilágbajnok menedzsere és edzője is volt, így tökéletes háttérrel rendelkezett ahhoz, hogy irányt mutasson Marc pályafutásában.


    Alzamora figyelmét egy Jaume Curcó nevű mecénás hívta fel Márquezre, aki a Moto Club Segre környékén mozgott: „Amint lehetőséged nyílik rá, látnod kell azt a gyereket Cerverából – le leszel nyűgözve.”


    Alzamora így is tett. Marc pedig valóban lenyűgözte. „Már az első napon éreztem, hogy egy különleges srác áll előttem” – mondta később. A volt világbajnokot már a kezdetektől ámulatba ejtette tanítványa érettsége, viselkedése és odaadása is. „Mindig meglepett, ahogy a bokszban viselkedett – emlékezett vissza első közös évükre. – El sem hitte volna az ember, hogy csak tizenkét éves. Akkoriban már a spanyol 125-ös bajnokságban versenyzett, miközben alig nyomott 35 kilót. Ez nagyon kemény volt számára, de rengeteget tanult belőle.”15


    „Kemény” – mert Marc valóban olyan alacsony és könnyű volt, hogy a csapatnak súlyokat kellett szerelnie a motorjára, hogy megfeleljenek az előírt minimális összsúlynak. Ez viszont azt jelentette, hogy a motor egészen másként viselkedett, mint a többi versenyzőé. Marcnak meg kellett tanulnia alkalmazkodni – és eközben felfedezte magában azt a rugalmasságot, amely a későbbiekben egyik legnagyobb erősségévé vált.


    Emilio Alzamora Lleida városából származott, mindössze néhány kilométerre Cerverától, így már a kezdetektől sok közös volt benne és Marcban. A köztük kialakuló kapcsolat nemcsak szakmailag bizonyult gyümölcsözőnek, hanem idővel szoros barátsággá is mélyült. Julià Márquez, Marc édesapja, a maga erejéből, kapcsolatai és anyagi lehetőségei határáig kísérte fiát ezen az úton; innen már Alzamora feladata volt továbbvinni Marc pályafutását – egészen a világbajnoki szintig.


    A következő lépés nem is váratott sokáig magára: Marc 2005-ben megnyerte a 125 köbcentis Katalán Bajnokságot. Emellett diadalmaskodott a katalán Supermoto-bajnokság 85 köbcentis kategóriájában is, bizonyítva, hogy a terepmotoros múltjából semmit sem veszített. Egy évvel később, 2006-ban újra elhódította a 125-ös katalán címet, és bemutatkozott a CEV-bajnokságban is – ez Spanyolország nemzeti gyorsaságimotoros-sorozata, amely évek óta a MotoGP legfontosabb utánpótlás-neveldéjének számított. Mivel ez a bajnokság a leghatékonyabb ugródeszka a Grand Prix világába, a világ legjobb fiatal tehetségei indulnak itt – vagyis ez már jóval komolyabb kihívást jelentett, mint a regionális katalán bajnokság.


    Marc a 2006-os bemutatkozó évadban összetettben a nyolcadik helyen zárt a CEV-bajnokságban, majd 2007-ben visszatért ugyanebbe a sorozatba – immár új motorral és új csapattal. A Honda CBR 125R-t KTM RRF 125-re cserélte, és a Monlau Competición színeiben versenyzett tovább. Gyors volt – nagyon gyors –, de sokat bukott, így az idényt végül csak a kilencedik helyen fejezte be. Ennek ellenére nyert egy futamot Jerezben – ez lett az egyetlen győzelme a CEV-sorozatban –, nyers tempójára pedig mindenki felfigyelt.


    Közvetlenül a CEV-bajnokság valenciai zárófutama előtt Emilio Alzamora elvitte Marcot ugyanarra a pályára – de nem csak edzeni. A 2007-es világbajnoki idény utolsó futamát rendezték éppen, és Marc izgatottan figyelte a paddock forgatagát. Azt hitte, csak tanulni jött: ellesni néhány trükköt, figyelni a profikat, mielőtt ő maga rajthoz állna a saját versenyén. De Alzamora többet tudott – és egy meglepetéssel készült. A paddock, amelybe Marc belépett, mostantól az ő világa lesz: Alzamora megszerezte neki az ülést a Repsol KTM csapatnál, a 125 köbcentis világbajnoki sorozatra, a 2008-as szezonra.


    A csapat már korábban felfigyelt Marc teljesítményére a CEV-ben, és látták benne a lehetőséget – ha sikerülne csökkenteni a bukásait, sokra vihetné. A világbajnoki paddockban már régen tudták: egy gyors versenyzőt meg lehet tanítani arra, hogy ne bukjon, lassú versenyzőből viszont nem lehet gyorsat faragni. Márquez már rendelkezett a legfontosabbal – sebességgel. Minden mást meg lehetett tanulni. Akkorra már hat év versenytapasztalat állt mögötte, bár mindössze 15 éves volt. Egy csiszolatlan gyémánt állt készen arra, hogy formát öltsön a világ egyik legkeményebb motorsportmezőnyében. Marc Márquez fellépett a Grand Prix-versenyzés színpadára.

